
REFERAT 

Privind aprobarea Studiului de Fezabilitate

“Reabilitare reţea termică secundară Zona Bucovinei”

În urma deselor avarii apărute pe reţelele termice secundare din Zona Bucovinei, a depăşirii duratei normate de viaţă a acestora, precum şi a stării de degradare în care se află aceste reţele, se impune înlocuirea reţelelor termice secundare.


Consumatorii care vor beneficia de înlocuirea reţelei termice au următoarele adrese:

· Zona Bucovinei bl. C4 – C23

· Str. Munteniei bl. C26 – C36

· Str. Matei Basarab nr. 4 – 8

· Str. Dirijorului nr. 1 – 8

· Str. Operetei nr. 1 - 9

· Str. Ion Vidu nr. 4 – 12

· Aleea Rubinului nr. 1C

· Calea Torontalului  nr. 2

· Str. Învăţătorului nr. 1

Înlocuirea conductelor din canalul termic clasic se va realiza cu conducte preizolate, datorită caracteristicilor tehnice superioare faţă de soluţia clasică: pierderi de energie termică mai mici, rezistenţă la acţiunea agenţilor externi, o mai bună monitorizare a eventualelor pierderi de agent termic, durata de utilizare mai mare, durata de execuţie mai mică, etc.

     Actualmente reţeaua termică este realizată din conducte de oţel izolate cu vată minerală , pozate în canal termic din profile prefabricate. Conductele preizolate au izolaţia termică realizate din spumă poliuretanică rigidă şi mantaua de protecţie din polietilenă de înaltă densitate. Asamblarea conductelor se va face numai prin sudare, asigurarea continuităţii izolaţiei efectuându-se prin mufarea zonelor de îmbinare. 

      Soluţia de realizare cu conducte preizolate a fost aleasă datorită faptului că în zona respectivă există o pânză freatică şi infiltraţii de ape uzate, care a provocat coroziunea prematură a conductelor neizolate în mod corespunzător.

Valoarea totală a investiţiei “Reabilitare reţea termică secundară Zona Bucovinei”  conform  devizului general din studiul de fezabilitate întocmit de SC COLTERM SA este de 24.414.338,33 mii lei reprezentând 593.214,56 EURO la data de 26.07.2004. Durata de realizare a investiţii este de 3 ani şi finanţarea se va face din bugetul local. 

Având în vedere cele expuse mai sus precum şi solicitarea SC COLTERM SA nr. RE2004-2982 /13.10.2004, propunem aprobarea Studiului de Fezabilitate “Reabilitare reţea termică secundară Zona Bucovinei”. 

